Аӡкәарҷҷа амч: Аӡлагарка амшцәгьақәа раан анемец ҭаацәа аԥхасҭа ӷәӷәа рнаҭеит.
14:33 11.09.2021 (ирҿыцуп: 14:43 11.09.2021)
69
© Видео Адгәыр Аҩӡба, Акоп Кушьан
Сынтәа Аԥсны амшцәгьақәа ирыхҟьаны ирацәоуп аԥхасҭа ӷәӷәа зауз анхарҭа ҭыԥқәа. Ауаа рыҩнқәа акыр ибжьнахит, рынхамҩатә маҭәахәқәа ирԥырхагахеит. Ари аҩыза амшцәгьа иҟанаҵаз ааха изацәымцеит Лыхны ақыҭан инхо анемец Гельмут Пробст иҭаацәарагьы.
Ааигәа иҟалаз амшцәгьа Гельмут изын хашҭра зқәым хҭысны изаанхоит. Иҩны азааигәара ииасуа аӡкәарҷҷа Аӡлагарка хыҵны ауаа ирыҵало акыр шықәса иҟамлацызт. "Иҟалақәахьеит амшцәгьа бааԥсқәа, 60 шықәса ҵуеит шьҭа абра сынхоишьҭеи, аха ари аҩыза сымбацызт. Аӡы убысҟак иӷьны иаауан агәашәқәа ҿнахит, саҳәшьаԥа инышәынҭра иаԥырхагахеит, аҩны иҩналеит", - иҳәоит даара игәы иаланы Гельмут. Еиҳарак игәы изырхьуа, аџьынџьтәылатә еибашьраан иҭахаз иаҳәшьаԥа Витали Неифельд иҳаҭгәын аԥхасҭа ахьаиуз ауп.
Аӡы агәам рацәа аҩны иҩнанагалеит. Ааха аиуит ааигәа ирҿыцыз ауаҭах, иҳәарақәа акыи, акәтқәеи акәҷарақәеи аӡы иагеит, иара убас ибжьысит аӡәӡәага амашьына, афатә архьшәашәага.
Иоуз аԥхасҭа азын ақыҭа ахадара иреимҳәеит, арзаҳал аҩра мап ацәикит, аха ақыҭа ахадара ирдыруеит Гельмут амшцәгьа изаанагаз арыцҳара атәы.
Дагьгәыӷуеит аиааира аҽнынӡа аиҳабыра ацхыраара ирҭап ҳәа.